Suid Afrikaanse Nuus Thread - Page 61 - Stormfront
Page 61 of 226 « First < 11 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 111 161 > Last »
05-17-2006, 03:47 AM #601
Dag van verskrikking in Kaap
KAAPSTAD. – Verskeie leiers van die stakende veiligheidswagte wat gister chaos en verwoesting hier in die middestad gesaai het, sou die nag in die polisieselle deurbring voordat hulle vanoggend in die landdroshof verskyn op aanklagte van openbare geweld.
Kapt. Randall Stoffels, polisiewoordvoerder, het bevestig 38 mans en 2 vroue is gister in hegtenis geneem.
Hoewel hy nie name wou verstrek nie, blyk hulle meestal leiers van die vakbond Satawu te wees.
Die vakverbond Cosatu het gisteraand verbete onderhandel om te probeer keer dat sy provinsiale sekretaris, mnr. Tony Ehrenreich, die nag agter tralies deurbring.
Mnre. Zwelinzima Vavi en Patrick Craven van Cosatu het die geweld veroordeel en terselfdertyd die vrylating van vakbondleiers geëis.
Gebreekte vensters, vernietigde motors en verdwaasde winkeleienaars het getuig van ’n dag van verskrikking toe die polisie rubber-koeëls, skokgranate en traanrook teen stakers gebruik het wat hul onbeteuelde protes tot aan die hekke van die land se parlementêre demokratiese hart gebring het.
Die chaos het van omstreeks 10:30 geduur toe die stakers hul spoor van vernietiging by die stasie begin het.
Voetgangers is aangerand en beroof, vensters is voor die voet stelselmatig en metodies vernietig en skade waarvoor die aangekeerdes aangekla sal word in die hofsaak, is aangerig.
Terwyl helikopters in die lug gedraal het, is die oostelike middestad van Langstraat tot Buitenkantstraat in ’n oorlogsone omgeskep.
Vir omtrent ’n uur en ’n half het skote sporadies opgeklink en het die geskreeu van vlugtendes teen die geboue aan die nou strate opgeklink, met groepe stakers wat om die beurt aangeval en op die vlug geslaan het, en mense wat bevrees uit hul kantore en winkels na die gevaarlike gebeure gestaar het.
Die polisie het die parlement afgekordon en alle toegange versper.
Geen stakers het die parlementêre perseel binnegedring nie, maar die koeëls het in die strate om die parlement geklap.
In Spinstraat het verskrikte werknemers van Idasa en ’n reisagentskap vertel hoe stakers gewapen met bofbalkolwe, stokke en sambokke om die hoek van Adderleystraat verskyn het.
Hulle het onmiddellik die telefoonhokkies en motors begin stukkend slaan.
Die polisie het die groep op die hoek van Pleinstraat tot stilstand gedwing deur rubberkoeëls, skokgranate en traanrook af te vuur. Dit het chaos in die optog veroorsaak, met optoggangers wat ’n oomblik stilgestaan en toe in alle rigtings laat spaander het.
Stakers in groepe het winkelvensters begin uitskop en bakstene van die bouperseel op Kerkplein opgetel waarmee hulle die polisie, geboue en vlugtende lede van die publiek bestook het, het ooggetuies aan Volksblad vertel.
Terwyl die chaos in alle rigtings voortgeduur het, het die grootste deel van die optog in Pleinstraat opbeweeg.
Later is skote ook uit die rigting van Buitenkantstraat gehoor.
Geen motor in die strate om die parlement is onbeskadig gelaat nie. Ligte en ruite is uitgeslaan en die veiligheidswaghut by minstens een parkeerterrein is heeltemal vernietig.
Terwyl Kapenaars die hart vashou in die aanloop tot môre se Cosatu-optog, sal die polisie en stadspolisie hul kragte saamsnoer om ‘‘maksimum ontplooiing’’ te verseker, het Stoffels gesê.
Met soveel van sy leiers in aanhouding was mnr. Jackson Simon, nasionale veiligheidskoördineerder van Satawu, onseker oor die presiese gebeure en wou hy die vandalisme nie goedpraat of afkeur nie. Hy het egter bevestig dat die optog môre voortgaan.
Die Kaapse burgemeester, me. Helen Zille, sal vanoggend aankondig hoe die stad die skade van die vakbond wil verhaal.
05-17-2006, 03:50 AM #602
Koeëls reën op hond
KIMBERLEY. – ’n Bulterriër wat by ’n erf in Cassandra in die stad ingeloop het, moes uitgesit word nadat die bewoner hier glo tien skote afgetrek en minstens sewe hiervan die hond getref het. Die hek van die erf het glo oopgestaan.
Supt. Mashay Gamieldien van die polisie het bevestig dat klagte van die onwettige afvuur van ’n vuurwapen in ’n munisipale gebied, opsetlike saakbeskadiging en dieremishandeling ondersoek word. Sy sê die polisie het beslag gelê op twee vuurwapens en tien patroondoppies op die toneel. Niemand is nog in hegtenis geneem nie.
Na verneem word, het die hond glo by sy erf uitgestap toe die elektries aangedrewe hek stadig toegegaan het. Die hond het toe glo twee erwe verder by ’n oop hek ingestap. By laasgenoemde erf was skynbaar niemand in die voorste deel van die erf nie. Die bewoners was in die huis en die honde was glo in die agterste deel van die erf toegemaak.
Mnr. Mario van der Westhuizen, inspekteur by die Dierebeskermingsvereniging in Kimberley, het by navraag gesê die polisie het hom Saterdag na die toneel uitgeroep. By sy aankoms het die hond nog geleef. Hy het die hond met die toestemming van die dier se eienaar op die toneel van kant gemaak.
Hy sê hy het getel dat sewe skote die hond getref het. Die hond se rug was ook af nadat twee of drie skote deur die hond se rug geskiet is.
Hy sê sover bekend is twee .38 special-rewolwers op die hond leeggeskiet. Sover hy kon vasstel, was geen mens of ander dier in die voorste deel van die erf waar dit gebeur het nie. Niemand was dus in gevaar nie. Die hek van dié erf het oopgestaan.
05-17-2006, 03:56 AM #603
Dodesel uiteindelik leeg; meer as 400 hervonnis
Net enkele weke minder as 11 jaar nadat die konstitusionele hof die doodstraf in Junie 1995 as ongrondwetlik afgeskaf het, is die dodesel uiteindelik leeg.
In die proses is meer as 400 terdoodveroordeeldes hervonnis, maar die proses het bloedsweet gekos.
Vertragings was só erg dat die konstitusionele hof verlede jaar ingegryp en beveel het dat die departement van justisie aan die hof verslag moet doen oor die terdoodveroordeeldes wat tegnies nog die doodstraf moet kry.
Daar was toe nog tussen 40 en 70 sulke gevalle.
Ná vier verslae van die departement waarin telkens om uitstel vir die indiening van die finale verslag gevra is, is die finale verslag gister by die hof ingedien met die goeie nuus dat alle terdoodveroordeeldes op een na nou hervonnis is.
Die een uitstaande geval is egter reeds in die proses van hervonnis. Die regter moet nog die nuwe vonnis oplê.
In gister se finale verslag sê die departement die parlement kon gerus maar ’n makliker proses geskep het vir die hervonnis van terdoodveroordeeldes, byvoorbeeld deur te bepaal dat álle doodvonnisse doodeenvoudig in lewenslange tronkstraf verander word.
“Die parlement het egter ’n meer genuanseerde proses met baie rolspelers verkies. Dié proses was uitgerek en moeisaam, maar is nou afgehandel. Geen gevangene kan kla dat die proses nie met sorg en toewyding in sy of haar geval gevolg is nie, al het dié proses veel langer geduur as wat wenslik is.”
05-17-2006, 03:58 AM #604
Antwoorde kom oor 4 tronke wat DKD moes bou
Die waarheid oor vier nuwe tronke wat die departement van korrektiewe dienste (DKD) verlede jaar moes begin bou, gaan binnekort onthul word.
Só sê mnr. Miles Bhudu, president van die South African Prisoners’ Organisation for Human Rights (Sapohr), nadat die DKD verlede week bevestig het twee van dié tronke gaan nou deur private maatskappye gebou word by wie die DKD dit sal huur.
Mnr. Patrick Gillingham, finansiële hoof van die DKD, het onlangs aan ’n vergadering van die portefeuljekomitee vir korrektiewe dienste verduidelik dat dit meer koste-doeltreffend gaan wees om die twee tronke, by Nigel en Klerksdorp, te huur, as om self te bou. ’n Nuwe tender vir die bou van ’n tronk by Kimberley word binnekort gepubliseer en die noodsaaklikheid van nóg ’n gevangenis vir Leeuwkop word weer bekyk.
Volgens Bhudu moet die regering nie die DKD toelaat om wéér die fout te maak deur private maatskappye te kontrakteer vir die bou en onderhouding van tronke nie.
Twee private tronke is in 2002 in Makhado en Bloemfontein gebou.
Sapohr is in 2004 deur die DKD betrek om oud-gevangenes op te spoor wat kan help met die bou van die vier “nuwe-geslag” tronke.
Volgens Bhudu is hierdie mense nou onseker van hul beloofde werke.
“Ons versterk dus ons publieke veldtog teen die DKD.”
Sapohr besoek tans gemeenskappe in Kimberley met die oog op ’n massa-betoging op 26 Mei by die DKD-kantore daar.
Volgens Bhudu is hy ook in gesprek met Kimberley, Springs en Klerksdorp se sakekamers oor die ekonomiese impak van die tronke waaraan daar sedert 2004 beplan word.
05-17-2006, 04:02 AM #605
Dirk is nou ’n internasionale voortvlugtige
Interpol het adv. Dirk Prinsloo op sy rooilys vir gesoekte voortvlugtiges geplaas wat beteken dat hy nou in enige van die 184 lidlande op sig in hegtenis geneem kan word.
Prinsloo is dus nou ’n internasionale voortvlugtige – nes die twee vermeende Boeremaglede wat onlangs uit die Pretoriase hooggeregshof ontsnap het. Hy is steeds soek nadat hy sowat twee weke gelede laat weet het dat hy nie uit Rusland vir die verhoor teen hom in die Pretoriase hooggeregshof gaan terugkeer nie.
Prinsloo staan tereg op 16 aanklagte van onder meer verkragting, onsedelike aanranding en die besit en vervaardig van kinderpornografie. Hy het die staat glo laat weet dat hy ’n nuwe lewe in Rusland wil begin.
Intussen staan sy voormalige verloofde en mede-beskuldigde, me. Cèzanne Visser, alleen voor regter Essop Patel in die beskuldigdebank wanneer die saak volgende week weer hervat. Visser staan tereg op 15 aanklagte, ook van onder andere onsedelike aanranding en die besit en vervaardiging van pornografie.
Adv. André Fourie, staatsaanklaer in die saak, het gesê Visser kan op sekere aanklagte in sy afwesigheid teen Prinsloo getuig. Sy het egter reeds skuld op die aanklagte ontken, dus kan daar nie meer onderhandel word vir ’n mindere vonnis nie.
Fourie het gesê hulle gaan probeer om die verhoor te verkort deur Visser kans te gee om sekere erkennings te maak oor getuienis wat nie in geskil is nie.
05-17-2006, 04:05 AM #606
Bloulig-bende kaap vragmotor
Drie gewapende rowers wat hulle vermoedelik as verkeersbeamptes voorgedoen het, word gesoek nadat hulle ’n vragmotor met ’n vrag koper gekaap het.
Insp. Paul Ramaloko, polisiewoordvoerder, het gesê die mans het ’n blou lig op hul Mercedes-Benz gehad en boonop baadjies met weerkaatsende plakkers op aangehad toe hulle die vragmotorbestuurder eergister beduie het om op die R21 naby Pretoria stil te hou.
Die drie rowers het kort daar*na hul vuurwapens uitgepluk, die mans in die vragmotor vasgebind en hulle in die Mercedes-Benz gedwing.
Een van die rowers het met die vragmotor weggery.
Die vragmotorbestuurder en sy passasier is ’n ent verder naby die St. George-hotel afgelaai, het Ramaloko gesê.
Die vragmotor, die vrag en die drie rowers is steeds soek.
Die twee slagoffers is ongedeerd
05-17-2006, 04:07 AM #607
Skop dan die deur af ! – landdros
As ’n dossier nie by ’n hof uitkom nie omdat dit in ’n polisielid se kantoor toegesluit is, behoort die polisie die deur af te skop.
Só het landdros Wayne Gibbs gister in die Pretoriase streekhof gesê toe hy die staat en die polisiediens voor stok gekry het omdat hul optrede volgens hom ’n saak vertraag.
Twee polisielede wat moes getuig in die verhoor van twee mans wat aangekla word van die aanval op ’n pensioentrekker van Waterkloofrif in Pretoria, het gister nie by die hof opgedaag nie en die dossier was ook nie daar nie.
Mnre. Doctor Zulu (35) en Sipho Mahlangu (30) het gister in die hof verskyn op aanklagte van onder meer poging tot moord, poging tot verkragting en roof.
Die klaagster in die saak het vroeër getuig dat sy een oggend ’n geraas op die onderste vlak van haar huis gehoor en ondersoek gaan instel het. Sy is oorval deur twee mans en hulle het haar met ’n telefoonkoord vasgebind en by die huis se trappe opgesleep. Die mans het haar daarna glo probeer verkrag en met ’n kussing probeer versmoor.
Volgens die vrou se getuienis het sy gemaak of sy dood is waarna sy na ’n ander kamer gekruip het om die polisie te bel.
Die verhoor sou gister voortgegaan het met getuienis oor DNS-monsters, maar die dossier én vier getuies, waaronder twee polisiebeamptes, was nie in die hof nie. Gibbs het gesê dat hy die speurhoof van die Brooklyn-polisiekantoor by die hof wil sien. Die ondersoekbeampte in die saak het die hof ingelig dat die speurhoof reeds by ’n ander vergadering is en verduidelik dat die dossier in ’n kollega se kantoor toegesluit is.
Gibbs het toe gevra of die deur nie afgeskop kan word nie, omdat “ ’n beskuldigde se regte swaarder weeg as ’n deur”.
Die landdros het gesê “dit lyk asof die polisie klaarblyklik nie dié saak ernstig opneem nie en meer lukraak met die dossier handel as met ’n saak van winkeldiefstal of crimen injuria”.
Die saak is uitgestel op voorwaarde dat die dossier, die ondersoekbeampte, die speurhoof van die Brooklyn-polisiekantoor, asook die hoof-bevelvoerder van die forensiese afdeling van die polisiediens in Pretoria by die volgende sitting in die hof moet wees. Dié persone sal redes moet aanvoer vir waarom die saak vertraag word.
“Dit belg my dat die SAPD hier die vrot appel is en as’t ware die reg verydel deur as getuies nie by die hof te wees nie,” het Gibbs gesê.
05-17-2006, 04:08 AM #608
Amptenare vermors glo R193 m in Limpopo
Polokwane (Pietersburg). – Die DA in Limpopo eis die afdanking van senior beamptes van die gesondheids*departement oor die vermorsing van R193 miljoen.
Dié geld is betaal aan twee rekenaarmaatskappye wat ’n nuwe hospitaal-inligtingstelsel (HIS) vir dié provinsie se hospitale moes ontwerp. Die stelsel sou hospitale in die provinsie in staat stel om inligting oor pasiënte se rekords te deel.
Intussen is ’n tenderproses vir ’n derde rekenaarmaatskappy om die vorige mislukte projekte te voltooi, onderweg, het mnr. Phuti Seloba,woordvoerder van die provinsiale gesondheids*departement, gister gesê.
Mnr. Michael Holford, DA-leier in Limpopo, het gesê die vermorsing van belastingbetalersgeld is skreiend. “Geld groei mos nie aan bome nie.” Die vermorsing van geld het onlangs aan die lig gekom tydens ’n sitting van die wetgewer van Limpopo se staande komitee op openbare rekeninge (Skoor).
Mnr. Saad Cachalia, voorsitter van Skoor, het gesê die geld wat bestee is, was uitgawes wat geen vrugte afgewerp het nie.
Tydens die sitting is gehoor die provinsiale tenderraad het reeds in 1996 ’n tender aan die rekenaarmaatskappy IBM toegeken om ’n HIS te voltooi. Dié kontrak was oorspronklik eers vir drie jaar, maar is later tot September 2000 verleng weens verskeie vertragings.
Luidens ’n dokument van Skoor het die gesondheidsdepartement in Julie 2000 reeds besluit om ’n ander maatskappy in te kry om die werk te voltooi.
IBM is R116 miljoen betaal vir hul werk, waarna ’n maatskap*py, Etnix, aangestel is vir sowat *R77 miljoen om die oorblywende werk aan die HIS te voltooi.
Cachalia het gesê hoewel die R193 miljoen aan dié maatskappye betaal is, funksioneer die nuwe inligtingstelsel by hospitale in Limpopo nie. “Dit verskaf ook nie inligting soos wat versoek is deur die nasionale departement van gesondheid nie.”
Holford het gesê die skandelose vermorsing van geld wys die onvermoë van bestuurders in die gesondheidsdepartement om met geld te werk.
Volgens Seloba is die geld nie gemors nie, want daar is in sommige hospitale rekenaars om pasiënterekords na te gaan.
05-17-2006, 04:12 AM #609
Menings oor huursoldaat-wet gevra
KAAPSTAD. – Die publiek kan volgende week hul mening in die parlement lug oor die omstrede wetsontwerp wat die aktiwiteite van huursoldate in die buiteland gaan beperk.
Luidens ’n verklaring van die parlement se mediakantoor sal openbare voorleggings vir die wetsontwerp op die voorkoming van huursoldaat-aktiwiteite, asook die voorkoming en regulering van sekere aktiwiteite in ’n konflikgebied, Maandag en Woensdag plaasvind. Belanghebbende organisasies op die parlement se lys sal binnekort van die voorleggings in kennis gestel word.
Die wetsontwerp is al in November verlede jaar aan die portefeuljekomitee voorgelê deur die minister van verdediging, mnr. Mosiuoa Lekota. Lekota het in Februarie vanjaar gesê ’n uitnodiging sou “binnekort” uitgestuur word vir openbare voorleggings.
05-17-2006, 04:15 AM #610
Eskom span nou gas in
KAAPSTAD. – Eskom se energiebesparingsplan in die Wes-Kaap gaan nou, ondanks die verspreiding van verskeie energiebesparende middele, ook met flitse op nasionale televisie en radio versterk word.
Mnr. Andrew Etzinger, bestuurder van dié plan, het gister aan Die Burger gesê verskeie advertensieflitse sal vanaf volgende week tussen 18:00 en 21:00 op SABC1, 2 en 3 en e.tv gebruik word om Kapenaars aan die kragkrisis te herinner en van moontlike beheerde kragonderbrekings in kennis te stel.
“Televisieprogramme sal in dié tyd nie onderbreek word nie. ’n Flits sal aan die onderkant van die beeld verskyn waarop inligting oor die plan en moontlike beheerde kragonderbrekings sal verskyn,” het hy gesê.
Volgens hom sal die inligting elke 15 minute vir 15 sekondes op die beeld verskyn. Die stand van kragbesparings in die Wes-Kaap sal ook hierin uitgesaai word. Dié flitse sal mense in die res van die land ook bewus maak van hul verantwoordelikheid om krag te bespaar.
“Gas en gastoerusting sal intussen ook aan mense in die lae-inkomste-woonbuurte versprei word. Ons hoop om met dié projek tot soveel as 50 MW te bespaar. Eienaars van elektriese tweeplaatstofies kan dié stofies vir gasstofies inruil.
“Die ruilskema geld ook vir elektriese stowe met oonde en plate. Die doel is om minstens 100 000 elektriese stofies vir gasstofies te verruil en tot soveel as 30 000 elektriese stowe,” het Etzinger gesê.
Volgens hom sal gas en gasbottels ook versprei word. Dié program word deur die onderskeie gasondernemings bestuur. Die Suid-Afrikaanse Vereniging vir Gashandelaars het ook onderneem om inwoners in die veilige gebruik van gas op te lei.
“Kapenaars moet onthou die gastoerusting word nie net verniet uitgedeel nie. Dit is ’n ruilskema.”
Die program kos glo sowat R30 miljoen.